רוני דניאל

ביוגרפיה

דניאל נולד בבגדאד שבעיראק. אביו נפטר כשהיה בן חודשיים. בשנת 1950 בגיל שלוש, עלה ארצה עם אמו. גדל בקיבוץ מעוז חיים. באוקטובר 1965 התגייס לצה"ל לגדוד 906 של הנח"ל. עבר מסלול הכשרה כלוחם, קורס מ"כים חי"ר וקורס קציני חי"ר. בתום הקורס שב לנח"ל והיה למפקד מחלקה. במלחמת ששת הימים לחם בחזית המצרית, נפצע מרסיסים אך חזר לחזית. בשלהי שנות השישים היה למפקד פלוגה ולחם במלחמת ההתשה. במלחמת יום הכיפורים, זמן קצר לאחר שחרורו מצה"ל, נלווה ככתב קול ישראל לגדוד 51 במבצע קינוח. מאוחר יותר מונה על ידי יורם יאיר למפקד גדוד מילואים של גולני, בהמשך שירת כמג"ד בחטיבת הנגב וכסמח"ט במילואים. הוא בעל דרגת סא"ל במילואים.
דניאל נשוי לשלומית, אב לשלושה ילדים, ומתגורר ברמת אביב ג'.

קריירה עיתונאית

דניאל הצטרף ב-1971 ככתב תחבורה וחקלאות לקול ישראל. במהרה עבר להיות כתב צבאי. בשנת 1977 נכלל במשלחת של קול ישראל למצרים. בסוף 1980 עבר השתלמות בתחנת הרדיו של CBS בניו יורק. בשנים 1982–1984 כיהן כראש חטיבת החדשות בתל אביב. בשנת 1983 ננזף בעקבות תקרית שהייתה לו עם מירון צור. הוא עבד גם בגלי צה"ל. במלחמת יום הכיפורים היה ראשון הכתבים לעלות לחרמון עם לוחמי גולני. בשנים 1992–1993 היה בין מנחי התוכנית "תיק תקשורת" בטלוויזיה החינוכית. מאז 1993 הוא הכתב לענייני צבא וביטחון של חברת החדשות בערוץ 2.
בעת מבצע עופרת יצוקה סירב דניאל לנטוש את עמדת השידור של ערוץ 2 בשדרות כאשר בשידור חי נשמעה אזעקת "צבע אדום", בניגוד להוראת הממונים עליו, והסביר כי "אני פה בשביל לשדר ולא לברוח מהמסך בשעת מצוקה". בזמן אותו מבצע, עבר דניאל לכאורה על הוראות הצנזורה הצבאית, כאשר דיווח על העיתוי הצפוי לפתיחת המערכה הקרקעית. על אותו מקרה אמר דניאל:
אני מודה ומתוודה שהייתי קרוב ללכת הביתה. חשבתי לעצמי שאם בגלל הידיעה הזו הכוחות שלנו ייחשפו בדרכם, אתפטר. לסחוב על מצפוני שמישהו נפגע בגללי? ... כשהתברר לי שהשידור לא חשף שום דבר, נגולה אבן ענקית מעל ליבי.
— רז שכניק, עד מתי אוקטובר 65', מוסף "7 לילות" של "ידיעות אחרונות", 16.1.2009
ביולי 2009 פרסם דניאל סדרת תעודה בעלת 5 פרקים על בה"ד 1, סדרה שעוקבת אחר צוערים בבה"ד 1, מיומם הראשון בקורס, דרך מסלול ההכשרה שעובר כל קצין קרבי בצה"ל, ועד לקבלת דרגות הקצונה, ומה שקורה אתם אחר כך. בין כוכבי הסדרה היה חייל בשם בניה שראל. לימים עלה לדרגת רב-סרן, ונהרג בתום מבצע צוק איתן.
ביולי 2014 במבצע צוק איתן התלווה דניאל ללוחמי הנח"ל שפעלו בעיירה בית חאנון שבצפון רצועת עזה ותיעד את רגעי הלחימה מבפנים.
בפרשנות שלו נוקט דניאל בקו נצי, כך למשל במבצע צוק איתן תמך דניאל בכניסה קרקעית של צה"ל לתוך רצועת עזה.
במאי 2018 החל לשדר בימי חמישי ב 09:00 תוכנית אקטואליה ב-רדיו 103FM - "הקבינט" - יחד עם אלון בן-דוד ויואב לימור בה הם מדברים על נושאים מדיניים, ביטחוניים, ספורט ועוד.

ביקורת

מבקריו בשמאל הישראלי, בהם העיתונאי גדעון לוי, מוחים על כך שלטענתם הוא משמש למעשה כדובר של צה"ל ולא ככתב-חוקר, ומדווח על אירועים באופן סלקטיבי שנוח לשלטונות צה"ל ולעיתים אף מאמץ את הקו הרשמי של הצבא. דניאל דחה זאת בראיון ל"ידיעות אחרונות", וציין שהוא מתח ביקורת קשה על מערכת הביטחון בתקופת פיגועי ההתאבדות בישראל שקדמה למבצע חומת מגן, וכן בזמן מלחמת לבנון השנייה.
באוגוסט 2010 חשפו דניאל ואמנון אברמוביץ' את "מסמך גלנט", שנודע לימים כמסמך הרפז. ביולי 2012 נודע כי מבקר המדינה מיכה לינדנשטראוס התלונן לרשות השנייה על התנהלותו של דניאל בסיקור פרשת הרפז. נציב פניות הציבור ברשות השנייה דחה את התלונה. 
במרץ 2019 הביע ביקורת חריפה על ראש ממשלת ישראל בנימין נתניהו לאחר שקמפיין הליכוד לעג למראו של אמנון אברמוביץ' שנפצע במלחמת יום הכיפור ונכווה בפניו, דניאל אמר כי "ללעוג לאמנון אברמוביץ' על צלקותיו - אחד הדברים הנמוכים שראיתי" ובנוסף הביע ביקורת על התנהגותו כלפי נכי צה"ל ואמר כי אם הוא עצמו היה נכה צה"ל הוא לא היה מסכים לביקורו "אם אני הייתי שוכב במיטה הזאת הייתי קם ויוצא מהחדר".